陳綠雲先生之像贊
作者：白玉蟾
朝代：宋

paragraphs: 瞻師之神，寒空片月。
知師之心，紅爐點雪。
聞師之德，冰清玉潔。
見師之蹟，霜炎冰熱。
師之一言，斬釘截鐵。
師之一行，殺人見血。
風月情懷，松筠志節。
道法陸沉，玄徒瓦裂。
師領郡檄，雷轟電掣。
冠冕洞宮，興大施設。
輪輿楩楠，陶埏坯甈。
麗以粉奐，飾以藻楶。
不逾年間，滄江貫折。
度五神足，霞裙森列。
方有倫緒，閈閭洽悅。
胡爲雲鶴，奄歸帝闕。
溪山失翠，猿鳥悽切。
散詞玉祠，柏子一爇。
追慕替絢，使人哽咽。